


	Európsky parlament
2024-2029
	[image: EP logo RGB_Mute]



PRIJATÉ TEXTY

[bookmark: TANumber]P10_TA(2026)0018
[bookmark: title]Odsúdenie a nadchádzajúce vynesenie rozsudku v prípade Jimmyho Laia v Hongkongu
[bookmark: DocNumber]
[bookmark: PE]PE782.020
[bookmark: Sujet][bookmark: References]Uznesenie Európskeho parlamentu z 22. januára 2026 o odsúdení a nadchádzajúcom vynesení rozsudku v prípade Jimmyho Laia v Hongkongu (2026/2573(RSP))
[bookmark: TextBodyBegin]Európsky parlament,
–	so zreteľom na svoje predchádzajúce uznesenia o Hongkongu a Číne,
–	so zreteľom na článok 150 ods. 5 a článok 136 ods. 4 rokovacieho poriadku,
A.	keďže 15. decembra 2025 hongkonský najvyšší súd odsúdil britského občana a prodemokratického aktivistu Jimmyho Laia za spolčovanie sa so zahraničnými silami podľa zákona o národnej bezpečnosti a za poburovanie podľa nariadenia o trestných činoch z koloniálnej éry; keďže v súčasnosti čelí nadchádzajúcemu vyneseniu rozsudku, ktoré by mohlo viesť k trestu odňatia slobody na doživotie;
B.	keďže Jimmy Lai je od decembra 2020 zadržiavaný na základe viacerých politicky motivovaných obvinení; keďže strávil viac ako 1 800 dní v samoväzbe;
C.	keďže odsúdenie Jimmyho Laia predstavuje ďalšiu eskaláciu porušovania slobody prejavu, slobody médií a nezávislosti súdnictva v Hongkongu po prijatí zákona o národnej bezpečnosti v roku 2020 a nariadenia o ochrane národnej bezpečnosti v roku 2024;
D.	keďže zavedením zákona o národnej bezpečnosti a nariadenia o ochrane národnej bezpečnosti Čína porušila svoje medzinárodné právne záväzky, ktoré Hongkongu zaručovali osobitné postavenie do roku 2047 v súlade s čínsko-britským spoločným vyhlásením a Medzinárodným paktom o občianskych a politických právach, ktorý sa v Hongkongu naďalej uplatňuje;
E.	keďže Jimmy Lai, ktorý má 78 rokov, čelí dlhoročnému trestu odňatia slobody alebo trestu odňatia slobody na doživotie napriek tomu, že trpí cukrovkou a v súčasnosti je zadržiavaný v život ohrozujúcich podmienkach;
1.	čo najdôraznejšie odsudzuje odsúdenie Jimmyho Laia a vyjadruje vážne znepokojenie nad nadchádzajúcim vynesením rozsudku v jeho prípade; naliehavo vyzýva hongkonské orgány, aby okamžite a bezpodmienečne prepustili Jimmyho Laia a všetky ďalšie osoby zadržiavané za uplatňovanie svojich slobôd vrátane náboženských a demokratických práv, aby stiahli všetky obvinenia proti nim a zaručili ich základné práva; naliehavo vyzýva hongkonské orgány, aby Jimmymu Laiovi a ďalším politickým väzňom poskytli okamžitý prístup k špecializovanej zdravotnej starostlivosti, ak ju potrebujú;
2.	zdôrazňuje, že svojvoľné trestné stíhanie Jimmyho Laia je príkladom systematického využívania zákonov o štátnej bezpečnosti na elimináciu nezávislých médií, slobody prejavu a politickej opozície v Hongkongu;
[bookmark: _Hlk219303975]3.	opätovne dôrazne odsudzuje zákon o národnej bezpečnosti a nariadenie o ochrane národnej bezpečnosti v Hongkongu a ich nadnárodné dôsledky; vyzýva na zrušenie zákona o národnej bezpečnosti a nariadenia o ochrane národnej bezpečnosti;
4.	odsudzuje stupňujúce sa nadnárodné represie čínskych a hongkonských orgánov voči novinárom, aktivistom a diaspóre, a to aj v EÚ; opakuje svoju výzvu členským štátom, aby pozastavili zmluvy o vydávaní osôb s Čínou a Hongkongom a poskytli účinnú ochranu jednotlivcom, ktorým hrozí politické prenasledovanie; vyzýva Komisiu, aby iniciovala pozastavenie štatútu Hongkongu v Svetovej obchodnej organizácii;
5.	domnieva sa, že uväznenie Jimmyho Laia na doživotie by bolo neprijateľné a malo by vážne dôsledky pre vzťahy medzi EÚ a Čínou;
6.	naliehavo vyzýva Radu, aby zrevidovala svoje závery z roku 2020 o Hongkongu a prijala sankcie v rámci globálneho sankčného režimu EÚ v oblasti ľudských práv voči najvyššiemu predstaviteľovi Johnovi Leeovi a všetkým úradníkom zodpovedným za potláčanie slobôd;
7.	vyzýva delegáciu EÚ, aby zintenzívnila diplomatickú angažovanosť a monitorovanie týkajúce sa situácie Jimmyho Laia a súvisiacich prípadov;
8.	poveruje svoju predsedníčku, aby postúpila toto uznesenie Komisii a Rade, Čínskej ľudovej republike a Osobitnej administratívnej oblasti Hongkong.

